Henriette Kjær (KF), 2002-03-15:
Ja, jeg kan jo umiddelbart konstatere, at der ikke er enighed i salen om nedlæggelsen af Videnscenter for Ligestilling, og det hænger jo bl.a. sammen med, at der er forskellige opfattelser af grundlaget for centeret.
Jeg vil gerne starte med at slå fast og også rette nogle misforståelser, at årsagen til, at Videnscenteret bliver nedlagt, er et behov for besparelser.
Det er af økonomiske årsager.
Så siger man, at når pengene bliver overført til ligestillingsafdelingen, så er det jo politik, vi taler om, men sådan er det ikke.
Det er ca. halvdelen af den bevilling, Videnscenteret har fået, der så går til ligestillingsafdelingen, og resten er udtryk for en besparelse.
Sidste år fik Videnscenter for Ligestilling omkring 10 mio. kr., og det er så derfor, at vi arbejder med et begreb, der hedder, at så skal de ca. 5 mio. kr. gå over til ligestillingsafdelingen, sådan at man fortsat kan købe ydelser efter behov og få sat rapporter og andre ting i værk.
Så det er altså et udtryk for besparelser, og når man gerne vil spare nogle penge for at bruge nogle penge på andre områder - det er jo en prioritering, vi har foretaget i regeringen, og alle kender den politik, vi har valgt at føre, hvor vi gerne vil bruge flere penge på velfærd - jamen så må man jo prioritere. Inden for mit område, på mine budgetter, var denne her besparelse det, der gjorde mindst ondt i forhold til, hvad jeg ellers kunne have valgt at spare på, fordi jeg faktisk synes, der er en lang række gode institutioner, græsrodsbevægelser og andet, der i dag er rigtig gode til at tage ligestillingsdebatten.
Jeg er meget uenig i, og jeg synes også, det er meget demagogisk, for sådan ved ordførerne godt, at tingene ikke hænger sammen, og jeg taler om de ordførere, der er imod den her nedlæggelse, at nu prøver regeringen at skaffe sig af med et center, der taler regeringen lodret imod.
Nå, det er altså det, centeret har lavet, og det er altså derfor, vi lukker det.
Jeg vil altså sige, at det ikke er min opfattelse af centrets arbejde, og ordførerne ved jo også godt, at det der med at tale regeringen midt imod er der rigtig mange aktører, der er rigtig, rigtig gode til, så det tror jeg altså ikke kommer til at blive noget problem.
Der vil også fortsat være forskning, for som vi også er blevet enige om, forsker Videnscenteret jo ikke. Det gør SFI, der har gang i forskellige forskningsprojekter, det gør man på universiteterne og de højere læreanstalter, hvor der er kvinde- og kønsforskning.
Der kan da godt være nogle forskningsresultater, der kan bevise, at den politik, regeringen fører, er hindrende for en mere reel ligestilling, men de forskningsresultater vil da komme frem, Videnscenter eller ej. Noget andet, jeg har bemærket, som jeg faktisk synes er meget, meget interessant, er, at mange ordførere her mener, at ligestillingen i Danmark står og falder med et videnscenter.
Det synes jeg er flot.
Det er virkelig at have tillid til det center, og det er jo godt.
Det er godt, man har en institution, man er glad for, og det er jo også den tidligere regering, der har oprettet, konstrueret og designet, at vi skulle have det her center.
Men jeg synes, det er flot, at man faktisk mener, at ligestillingen står og falder med et Videnscenter.
Jeg vil gerne gøre opmærksom på, at med hensyn til formidling spille KVINFO jo også en stor rolle.
De indsamler al kvinde- og kønsforskning.
De formidler det.
De besvarer henvendelser fra skoleklasser og andre studerende, der gerne vil have noget viden om kvinde- og kønsforskning og arbejde med det.
Vi har en række græsrodsorganisationer, som deltager aktivt i debatten, som ikke kan løfte opgaven med at formidle eller nogle af de tungere ting, men som dog kan være aktive i debatten og faktisk har som formål at være med til at skabe en ligestillingsdebat.
Når det så er sagt, mener jeg også godt, at vi kan leve videre uden et videnscenter og fortsat få en ganske god ligestillingsdebat i Danmark.
Og jeg vil også gerne gøre opmærksom på, at vi skal have
en - håber jeg - god og konstruktiv debat her i Folketingssalen, når vi skal diskutere perspektiv- og handlingsplanen, hvor der er lagt op til debat på en lang række områder.
Jeg vil også gerne nævne, at jeg synes, det er langt ude
at beskylde den her regering for ikke at ville ligestillingspolitik.
Vi har lige fremlagt en handlingsplan mod vold mod kvinder, som ikke koster 4 mio. kr. at føre ud i livet, som den socialdemokratiske ordfører anførte, men hvor vi har afsat 44 mio. kr., fordi det her er et højt prioriteret område for os. Så jeg synes, man skal frafalde det synspunkt, at al ligestilling afhænger af et videnscenter.